Seni bina bermusuhan

**Seni bina bermusuhan** ialah strategi reka bentuk bandar yang menggunakan elemen persekitaran terbina untuk membimbing atau menyekat suatu tingkah laku dengan sengaja. Ia sering menyasarkan kepada sekumpulan atau satu golongan pengguna yang menggunakan atau bergantung kepada ruang atau fasiliti awam lebih daripada yang lain. Kumpulan yang dimaksudkan ialah seperti belia, orang miskin dan gelandangan. Seni bina bermusuhan sering menyasarkan kumpulan tersebut untuk menyekat tingkah laku fizikal yang boleh mereka lakukan. 

Juga dikenali sebagai **seni bina pertahanan**, **reka bentuk bermusuhan**, **reka bentuk yang tidak menyenangkan**, **reka bentuk eksklusif** dan **reka bentuk pertahanan urban**, istilah seni bina bermusuhan sering dikaitkan dengan perkara seperti "pancang anti-gelandangan" – sebuah tombol yang dibenamkan pada permukaan rata untuk menghalang orang tidur di permukaan tersebut. kehadiran tombol sebegitu menjadikan tempat tersebut tidak selesa (untuk kumpulan yang disasarkan), tetapi pada masa yang sama tidak praktikal. Bentuk seni bina sebegini biasanya ditemui di kawasan padat penduduk dan bandar.   Langkah-langkah lain termasuk memasang ambang tingkap dalam keadaan condong untuk menghalang orang duduk; bangku dengan tempat letak tangan diletakkan untuk menghalang orang berbaring di atasnya; pemercik air yang menyembur secara berselang-seli; dan tong sampah awam dengan mulut kecil untuk mengelakkan kemasukan bahan buangan besar.  Seni bina bermusuhan juga digunakan untuk menghalang papan selaju, BMX, luncur sebaris, membuang sampah, merayau, kencing awam,  dan penceroboh, dan sebagai satu bentuk kawalan perosak. 

## Latar belakang
Walaupun kewujudan istilah "seni bina bermusuhan" ini masih baharu, konsep ini sama seperti penggunaan kejuruteraan awam untuk mencapai kejuruteraan sosial dan konsep ini bukanlah konsep yang baharu: antara contoh termasuk pesongan air kencing abad ke-19 dan perancangan bandar di Amerika Syarikat yang direka untuk pengasingan penduduk mengikut kaum.    Perancang bandar Amerika Robert Moses mereka bentuk laluan Long Island Southern State Parkway dengan jambatan batu rendah supaya bas tidak boleh lalu di bawahnya. Ini menyukarkan lagi orang yang bergantung pada pengangkutan awam, terutamanya penduduk berketurunan warga Afrika Amerika, untuk melawat pantai yang boleh dikunjungi oleh pemilik kereta yang lebih kaya.   Di luar Amerika Syarikat, perubahan reka bentuk ruang awam untuk tujuan kawalan sosial juga mempunyai preseden bersejarah: jalan-jalan sempit di Paris pada abad ke-19 sengaja dibuat meluas untuk tujuan membenarkan keupayaan tentera lebih mudah untuk membatalkan protes rakyat. 

Berbalik kepada abad ke-21, konsep ini boleh dikatakan diperolehi daripada falsafah reka bentuk Pencegahan Jenayah melalui Reka Bentuk Alam Sekitar (CPTED), yang bertujuan untuk mencegah jenayah atau melindungi harta benda melalui tiga strategi: (1) pengawasan semula jadi, (2) kawalan akses kepada sumber semula jadi dan (3) penguatkuasaan wilayah.  Menurut pakar, reka bentuk yang mendorong kepada sifat eksklusif menjadi semakin biasa, dan reka bentuk ini tidak terkecuali di bandar besar seperti Stockholm .   

Selaras dengan pelaksanaan garis panduan ruang yang boleh dipertahankan pada tahun 1970-an, kebanyakan pelaksanaan CPTED sehingga tahun 2004 adalah berdasarkan teori reka bentuk yang mempercayai yang bahawa pembentukan persekitaran dan binaan yang berkesan dapat mengurangkan jenayah, mengurangkan ketakutan terhadap jenayah, dan meningkatkan kualiti kehidupan. Pelaksanaan persekitaran terbina (CPTED) bertujuan untuk menghalang pesalah daripada melakukan jenayah dengan memanipulasi persekitaran. Enam konsep utama untuk pelaksanaan CPTED menurut Moffat ialah (1) wilayah, (2) pengawasan, (3) kawalan akses, (4) imej/penyelenggaraan, (5) sokongan aktiviti dan (6) pengerasan sasaran. Mengaplikasikan semua strategi ini adalah penting dalam usaha untuk mencegah jenayah di mana-mana kawasan kejiranan, tanpa mengira samada kawasan tersebut mempunyai kadar jenayah yang tinggi atau tidak. 

Di luar CPTED, penyelidikan ilmiah juga mendapati bahawa bandar kapitalis yang moden mempunyai kepentingan dalam menghapuskan tanda-tanda gelandangan dari ruang komuniti mereka kerana mereka  bimbang kehadiran gelandangan mungkin menghalang pelaburan daripada individu atau entiti yang kaya dan menyerlahkan kelemahan model ekonomi mereka.  Di England, kebanyakan seni bina bermusuhan mereka telah dikaitkan dengan keinginan kerajaan untuk memerangi perkembangan aktiviti anti-sosial seperti mengemis dan pemabuk. 

## Mengenal pasti seni bina bermusuhan
Sesetengah bentuk seni bina bermusuhan adalah senang untuk dikenalpasti, manakala terdapat juga seni bermusuhan yang kompleks kerana ia boleh ditafsirkan sebagai sama ada pengecualian (mempunyai sifat seni bina bermusuhan yang jelas) atau bukan pengecualian, seperti kerusi tunggal yang dijarakkan dibina di taman permainan di Sweden. Ianya mungkin kelihatan sengaja direka untuk menghalang kumpulan gelandangan daripada tidur di situ. Ianya mungkin dibina sebegitu kerana orang Sweden menganggap adalah tidak sopan untuk duduk berdekatan dengan orang yang tidak dikenali.  Sesetengah penyelidik telah mengatakan bahawa seni bina bermusuhan harus dinilai dalam konteks komuniti yang lebih luas, dan harus mengiktiraf kuasa sosial dan politik yang memotivasikan pilihan reka bentuk tertentu, seperti undang-undang atau sentimen anti-gelandangan. 

## Aplikasi

### Penghalang perkhemahan
Di Seattle, Washington, Amerika Syarikat, majlis perbandaran tempatan memasang rak basikal untuk menghalang kumpulan gelandangan daripada berkhemah.  

Sejak tahun 2013, Jabatan Pengangkutan Oregon di Oregon, Amerika Syarikat telah mengerahkan batu besar di lapan lokasi yang pernah menjadi tapak kem sementara gelandangan di sekitar bandar Portland. Batu-batu besar ini dipasang untuk menghalang perkhemahan haram berhampiran lebuh raya. 

### Pagar atau jeriji

Pemasangan pagar atau jeriji ialah bentuk biasa dalam reka bentuk bersifat pengecualian, selalunya digunakan untuk menghalang akses ke tempat yang terdapat perlindungan seperti bumbung. Contoh tempat sebegini adalah di bawah tangga, jambatan, atau berhampiran sistem kipas yang mengeluarkan udara panas.   

Pada musim bunga tahun 2015, majlis perbandaran Kota Stockholm, Sweden, telah mendirikan pagar yang menelan kos sebanyak 200,000 kr untuk menghalang kumpulan gelandangan daripada mencari perlindungan di bawah tangga sekitar bandar Kungsholmen. 

### Penghalang tidur
Beberapa bandar besar, seperti Tokyo dan London, mempunyai reka bentuk bangku yang menghalang orang ramai daripada tidur di atasnya. Bangku-bangku ini telah dibina supaya tempat duduk mencerun pada suatu sudut dan memerlukan pengguna untuk menyokong diri mereka sepenuhnya dengan kaki mereka. Bangku sebegini terdapat di mana-mana di perhentian bas di seluruh United Kingdom.  Contoh reka bentuk penghalang yang lain adalah dengan memasukkan tempat letak tangan yang diletakkan di bahagian tengah bangku. Kedudukan tempat letak tangan tersebut menghalang pengguna daripada berbaring melintasi tempat duduk. 

Camden Borough Council di London telah membuat komisyen untuk penghasilan bangku blok konkrit (digelar " Bangku Camden ") yang direka untuk menghalang penggunaan yang "tidak sesuai" seperti tidur, papan selaju dan meletakkan pelekat.   Terdapat varian reka bentuk yang lain, seperti bangku yang terlalu pendek untuk diletakkan, atau mempunyai paip besi diletakkan dua pertiga daripada laluan masuk, atau beberapa tempat letak tangan diletakkan di sepanjang keseluruhan panjang bangku.  Bangku dengan reka bentuk sebegini adalah perkara biasa di lapangan terbang. 

Apabila Terowong Bandar di Malmö, Sweden, dibuka pada tahun 2010, reka bentuk bangku di pelantar kereta api yang baharu tersebut telah dilaporkan kepada Ombudsman Kesamaan kerana reka bentuk bangku tesebut berada dalam keadaan sudut condong sehingga menyebabkan pengguna sukar atau mustahil untuk duduk di atasnya.   Syarikat hartanah milik negara Sweden, syarikat Jernhusen juga telah menggunakan bangku yang digelar "anti-gelandangan" di stesen kereta api di Luleå, dengan memasang tujuh palang besi untuk setiap selang panjang  di bangku tersebut.   Pegawai akhbar syarikat Jernhusen telah menegaskan yang bahawa mereka "memasukkan tempat letak tangan di bangku tersebut kerana ia memudahkan orang tua dan orang kurang upaya untuk duduk dan berdiri". Tetapi dalam satu sesi temu bual yang lain, mereka juga mengakui yang bahawa masalah keteraturan para pengguna yang dirasakan di bangunan stesen tersebut mempengaruhi cara bangku direka bentuk.  Satu lagi contoh syarikat yang telah memasang bangku dengan reka bentuk sedemikian ialah Berliner Verkehrsbetriebe, sebuah syarikat pengangkutan awam tempatan di Berlin, Jerman.  

Beberapa contoh penghalang tidur mengambil bentuk perubahan sementara pada bangunan. Contoh ini berlaku pada bangunan Liverpool, yang merupakan ibu pejabat Bank of England sebelumnya, pada Disember tahun 2016. Struktur keluli landai biru yang disalut minyak telah diletakkan di atas tangga pada waktu malam, supaya gelandangan yang biasa tidur di situ atau berehat dengan duduk di tangga tidak tinggal di kawasan tersebut.  

### Pancang atau pepaku
Ia boleh berlaku sebagai pancang/pepaku, benjolan atau jenis struktur runcing lain. Ia biasanya diletakkan di atas tebing di luar bangunan, di bawah bumbung atau tempat lain di mana orang ramai akan mencari rehat atau tempat berteduh, dan juga di sekitar kedai.     Syarikat pengurusan hartanah Jernhusen telah menggunakan varian dengan meletakkan paip dan bukannya pancang di beberapa tempat di Stesen Sentral Stockholm.   Pada tahun 2014, sebuah imej telah menjadi viral di internet menunjukkan tempat gelandangan biasa tidur d London. Gambar tersebut diiringi dengan gambar lanjutan yang menunjukkan lantai tempat tersebut telah dipasang pancang tajam yang menghala ke atas dengan bertujuan menghalau orang yang biasa tidur di sana. Tetapi selepas menerima protes meluas daripada gambar viral tersebut, pancang anti-gelandangan tersebut telah ditanggalkan.  Terdapat juga pancang anti-gelandangan yang bertujuan untuk memastikan orang ramai tidak bersandar di dinding, atau berdiri di tempat tertentu.  Sukar untuk menilai dengan secukupnya berapa banyak jenis reka bentuk bermusuhan yang wujud, akan tetapi apa yang pasti terdapat banyak jenis fenomena, termasuk bata pecah yang membentuk retak, pelbagai bentuk paip logam bengkok, dan plat yang dikimpal ke atas untuk membentuk pancang.    Bekas Perdana Menteri UK Boris Johnson telah menggelar pemasangan pancang itu sebagai "bodoh". 

### Kamera keselamatan
Salah satu bentuk seni bina bermusuhan yang paling biasa ialah dalam  bentuk pengawasan. Walaupun kamera keselamatan tidak dapat menghalang orang daripada melakukan tingkah laku liar secara fizikal, tetapi ianya boleh menyekat tindakan di ruang awam dengan membolehkan pengawasan dari jauh dan meningkatkan kegelisahan ke atas tindakan balas terhadap tindakan yang negatif.  Di bandar seperti Cincinnati, terdapat peningkatan mendadak dalam bilangan pemasangan kamera CCTV di ruang awam sejak 1990-an. 

### Penghalang kencing
Penghalang air kencing ialah alat untuk memesongkan aliran air kencing semasa membuang air kecil. Ini mungkin sebahagian daripada periuk bilik, tandas atau ia boleh menjadi penghalang, dipasang di sisi atau sudut bangunan untuk mengelakkan orang daripada kencing di sudut bangunan. Ia mungkin dibina dalam pelbagai cara daripada pelbagai bahan tetapi biasanya direka bentuk untuk mempunyai permukaan bersudut yang menangkap dan mengubah hala aliran. Salah satu contoh reka bentuk ialah dengan meletakkan dinding berbentuk tempurung di sudut bangunan. Apabila ada orang hendak kencing disitu, reka bentuk tempurung tersebut akan mempercikkan semula air kencing ke kaki pelaku tersebut. 

### Seni bina bermusuhan sebagai seni atau hiasan

Reka bentuk pengecualian jenis ini mungkin melibatkan, contohnya, dengan meletakkan pasu bunga yang besar di lokasi gelandangan yang dimana sebelum ini pernah digunakan sebagai tempat tidur. Contoh seni bina bermusuhan yang mempunyai sifat perhiasan yang lain meletakkan batu yang dicat dengan warna pelangi, meletakkan pokok renek yang menghalang di kaki lima dan tempat duduk berbentuk "menyenangkan".   

#### Muzik dan bunyi bising
Di Sweden, pembesar suara di Finspång telah memainkan muzik untuk membuat penagih dadah meninggalkan tempat tertentu. Di UK dan Jerman, apa yang dipanggil sebagai peranti "anti-lepak" (lihat The Mosquito ) telah dipasang untuk memastikan golongan muda melepakl di tempat di mana mereka dipasang.    Peranti tersebut berfungsi dengan mengeluarkan bunyi monoton pada frekuensi tinggi. Bunyi ini berkhusus kepada deria pendengaran remaja kerana orang dewasa tidak dapat mendengari bunyi tersebut.  Pengkritik telah menyatakan bahawa peranti tersebut merupakan pelanggaran hak asasi manusia dan juga mengulas bahawa fenomena itu akan mewujudkan "jurang berbahaya" di antara orang muda yang terdedah kepadanya dan orang tua yang boleh mengelakkannya.   Di Jerman, putaran muzik klasik telah digunakan dalam usaha untuk menghalau pengguna dadah.  Di Berlin, rancangan untuk menggunakan muzik atonal di stesen S-Bahn telah ditarik balik selepas menerima banyak kritikan. 

### Penyingkiran
Reka bentuk pengecualian kadangkala tidak menambahkan ciri-ciri yang membantu pengguna, tetapi lebih kepada penyingkiran ciri-ciri tersebut. Fredrik Edin, yang telah menulis sebuah buku mengenai reka bentuk pengecualian, mengatakan bahawa reka bentuk penyingkiran ialah jenis reka bentuk pengecualian yang paling biasa, di mana, sebagai contoh, bangku yang digunakan oleh orang ramai telah dibuang kerana ia digunakan oleh orang ramai.    Contoh ini adalah berdasarkan tindakan New York City Subway yang telah mengumumkan melalui media sosial pada tahun 2021 yang bahawa "bangku telah dialihkan dari stesen untuk mengelakkan gelandangan daripada tidur di atasnya." Akan tetapi pembuangan bangku-bangku tersebut juga menyebabkan pengguna termasuk orang tua dan ibu mengandung tidak dapat duduk. Agensi itu kemudiannya berkata tweet itu adalah satu kesilapan.    Bangku di lokasi tertentu di Stesen Sentral Stockholm dan stesen kereta api Luleå juga telah mengalihkan bangku untuk pengguna. Pegawai akhbar mereka menyatakan bahawa mereka menghadapi masalah dengan stesen itu digunakan sebagai tempat perlindungan pemanasan.  Banyak tandas awam mula ditutup di UK di tempat yang dianggap tidak kemas. 

### Perenjis
Perenjis (Sprinkler di dalam bahasa Inggeris) boleh didapati di kawasan di mana pancang tidak sesuai untuk dipasang secara kekal; penyelesaian ini melibatkan penyemburan air kepada mereka yang tinggal di tempat tertentu pada masa tertentu, seperti waktu malam.       Di New Zealand, Ahli Majlis Bandaraya Auckland Cathy Casey telah menyifatkan penggunaan pemercik air yang digunakan oleh perniagaan di bandar itu sebagai "tidak berperikemanusiaan". 

Kedai Buku Strand di New York telah menggunakan sistem sedemikian pada tahun 2013 untuk menghalang kumpulan gelandangan yang tidur di luar kedai tersebut pada waktu malam.  Bonhams di San Francisco telah dikritik kerana menggunakan sistem pemercik luaran untuk menghalau kumpulan gelandangan yang berkumpul di luar kedai mereka. Mereka (pihak Bonhams) mengatakan bahawa ia digunakan untuk membersihkan "bangunan dan laluan pejalan kaki sepanjang waktu bukan perniagaan secara berselang-seli dalam tempoh 48 jam",. 

## Pandangan dari orang ramai
Rata-rata ramai orang ramai menentang aplikasi konsep seni bina bermusuhan dalam reka bentuk bandar dengan menyatakan yang bahawa seni bina sedemikian menjadikan ruang awam kurang selesa dan "bermusuhan" dengan orang ramai, terutamanya kepada penduduk sementara dan gelandangan.  Penyokong konsep seni bina bermusuhan pula mengatakan bahawa aplikasi seni bina bermusuhan tersebut jelas mewujudkan rasa pemilikan ke atas ruang sekaligus membantu mengekalkan ketenteraman dan keselamatan serta menghalang jenayah dan tingkah laku yang tidak diingini. 

Pada tahun 2018, artis kelahiran Britain, Stuart Semple telah menganjurkan kempen kesedaran awam melalui media sosial yang menggalakkan orang ramai meletakkan pelekat pada contoh reka bentuk bermusuhan dalam persekitaran mereka.   

Contoh seni bina bermusuhan yang disiarkan di dalam media UK telah membawa kepada penerimaan negatif oleh orang ramai. Yayasan Joseph Rowntree memberi amaran bahawa gelandangan di London akan meningkat dengan ketara lebih cepat daripada purata di seluruh negara.  Walau bagaimanapun, jenis seni bina bermusuhan juga telah meningkat. Sebagai contoh, Selfridges di bandar Manchester telah memasang pancang logam di luar kedai mereka untuk tujuan mengurangkan pembuangan "sampah dan merokok,". Hal ini menunjukkan seni bina bermusuhan selalu digunakan tetapi pihak yang memasang seni bina bermusuhan tersebut akan menjelaskan penggunaan yang lain. 

## Sambutan artistik

* Pada tahun 2001, Nils Norman menerbitkan buku *The Contemporary Picturesque*, yang mengandungi gambar-gambar reka bentuk eksklusif yang diambilnya sejak tahun 1990-an. 
* Pada tahun 2003, dua orang Paris, Stéphane Argillet dan Gilles Paté, membuat penggambaran filem  ( *The Fakir's Rest* ), yang menunjukkan mereka cuba berehat pada pelbagai objek yang mencirikan reka bentuk eksklusif di Paris. 
* Pada tahun 2005, artis dan penyelidik Amerika Sarah Ross mendokumentasikan reka bentuk eksklusif di Los Angeles dalam sirinya *Tempting Resistance* . Susulan beliau pada tahun 2006, *Arkisuit*, mencipta pakaian yang direka bentuk untuk berfungsi dengan reka bentuk eksklusif - untuk membolehkan tidur.  
* Pada 2013–2014, pemasangan di Norrköping, Sweden, yang dipanggil "Baku Sosial Diubahsuai" oleh artis Denmark Jeppe Hein telah berlangsung.  
* Pada tahun 2015, artis dan arkitek Johanna Nenander menarik perhatian kepada fenomena itu melalui projeknya "Urbana proteser" (  Urban prostesis &#x27; ), di mana dia meletakkan tempat duduk yang sengaja diletakkan untuk menyukarkan duduk. Selama beberapa hari, sepasang asas kepingan logam di atas papak, yang mustahil untuk diduduki, menjadi bangku untuk orang ramai. 
* Pada 2018, artis dan kurator pameran Britain , Stuart Semple mencipta platform media sosial untuk menggalakkan orang ramai meletakkan pelekat pengenalan di mana mereka melihat reka bentuk eksklusif di ruang awam.     

## Impak seni bina bermusuhan
Seni bina bermusuhan selalunya disasarkan kepada kumpulan orang yang tidak diingini, seperti pemain papan selaju atau orang yang tidak mempunyai perumahan yang stabil, juga akan memberi impak kepada orang yang tidak disasarkan seperti orang tua, orang kurang upaya, pekerja letih, wanita hamil, orang yang menjaga anak kecil, dan orang lain yang diingini. 

Sehingga tahap ini, masih belum ada kajian empirikal yang berskala luas mengukur kesan seni bina bermusuhan terhadap kesejahteraan gelandangan atau populasi sasaran lain.  Beberapa ahli komuniti gelandangan di England yang ditemu bual oleh penyelidik telah menyatakan bahawa reka bentuk bermusuhan menyumbang kepada perpindahan dan emosi mental mereka (membuatkan mereka merasa insignifikan), kerana nampaknya kepentingan perniagaan tempatan adalah lebih diutamakan daripada kelangsungan hidup mereka. 

Penggunaan reka bentuk infrastruktur yang bersifat pengecualian boleh menggalakkan kumpulan gelandangan untuk mencari tempat perlindungan gelandangan. Tempat perlindungan tersebut adalah lebih selamat dan lebih selesa daripada menjadi gelandangan di ruang awam. 

## Galeri

Fail:Controversial BPF Miami.jpg|Pancang ditambah di sekitar air pancut di Pusat Kerajaan, Miami, pada tahun 2011 di pusat transit pusat bandar
Fail:Grind-prevention.jpg|Tebing dengan skatestopper untuk menghalang pemain papan selaju daripada mengisar di tebing tersebut.
Fail:Spiked Ledge Boston.jpg|Pancang pada tebing di Boston untuk mengelakkan orang tidur atau duduk
Fail:Spiked stone handrail of the Saint Martin church in Obourg (DSC 1373).jpg|Terdapat pancangan berduri yang mungkin menghalang pengguna daripada tergelincir ke bawah
Fail:Anti-Homeless Floor Spikes.jpg|Pancang lantai di Shoreditch, London, UK yang direka untuk menghalang orang ramai daripada tidur di atas permukaan tersebut.


## Lihat juga

* *Seni bina dahsyat*
* Pancang kawalan burung
* Teori ruang yang boleh dipertahankan
* Reka bentuk pertahanan
* Fungsionalisme (seni bina)
* Ruang awam milik persendirian
* Urbanisme Baru

## Rujukan


## Pautan luar

* Cara Chellew, *[https://torontoist.com/2018/02/public-works-defensive-urban-design-spotted-around-toronto/ Bar, halangan dan kemudahan hantu: Reka bentuk bandar pertahanan di Toronto]* *Torontoist.*
* Lloyd Alter, *[https://www.mnn.com/health/healthy-spaces/blogs/hostile-design-aging-population/ Reka bentuk Hostile tidak berfungsi untuk mana-mana kumpulan umur]* *Mother Nature Network.*
* Cara Chellew, *Majalah Jarak* *[https://www.researchgate.net/publication/322210934_Defensive_Inequalities/ Ketaksamaan Defensif]* .
* 
* HostileDesign.org, Laman utama Projek kempen pelekat Stuart Semple.